[{"text_idx": "#000001", "text": "Rydyn ni\u2019n edrych ymlaen yn llawn cyffro at groesawu Lucienne Renaudin Vary, y drwmpedwraig hynod o Ffrainc, i Gymru ym mis Tachwedd! Gobeithiwn ddod a\u0302 thipyn o flas Ffrainc i strydoedd Cymru yn ystod ein taith, ond yn gyntaf gadewch i ni ddod i\u2019w hadnabod ychydig yn well . . ."}, {"text_idx": "#000002", "text": "I ddechrau, Lucienne, pryd a pham ddechreuoch chi chwarae\u2019r trwmped, a beth sy\u2019n ei wneud mor arbennig?"}, {"text_idx": "#000003", "text": "Dechreuais chwarae\u2019r trwmped pan o\u2019n i\u2019n 9 oed. Ro\u2019n i wedi dechrau gyda\u2019r piano, ond ro\u2019n i\u2019n anobeithiol! Fe ddois ar draws y trwmped mewn gwers theori cerddoriaeth, diolch i\u2019r athrawon trwmped ddaeth i\u2019r dosbarth, ac fe gwympais mewn cariad ar unwaith! Ro\u2019n i wrth fy modd gyda phob elfen o\u2019r offeryn \u2013 y sain, y ffordd rydych chi\u2019n ei ddal, y ffaith eich bod yn gallu chwarae pob arddull gerddorol . . . ac roedden nhw\u2019n credu mai hwn oedd yr offeryn gorau un, felly fe gredais i nhw!"}, {"text_idx": "#000004", "text": "Ydych chi\u2019n chwarae unrhyw offerynnau eraill?"}, {"text_idx": "#000005", "text": "Dwi\u2019n chwarae ychydig ar y gita\u0302r, dim ond digon i allu canu a chyfeilio i mi fy hun gyda rhyw gordiau syml, a dyna ni . . . a dyw e ddim yn wych! Ha ha!"}, {"text_idx": "#000007", "text": "Mae pob cyngerdd yn uchafbwynt; fy mreuddwyd oedd cael gwneud yr union beth dwi\u2019n ei wneud y funud hon. Yn benodol, enillais y wobr Ffrengig Victoire de la Musique ac Opus, ac i mi roedd hynny\u2019n wir yn freuddwyd go iawn. Dwi wedi recordio 4 albwm ar gyfer Warner Classics, ac roedd hynny hefyd yn freuddwyd! Dwi\u2019n ffodus iawn fy mod yn cael byw fy mreuddwyd fel cerddor ifanc proffesiynol."}, {"text_idx": "#000008", "text": "Hwn yw eich prosiect cyntaf gyda Sinfonia Cymru \u2013 ac ry\u2019n ni\u2019n teimlo\u2019n gyffrous iawn! Sut ydych chi\u2019n teimlo ynghylch gweithio gyda cherddorfa broffesiynol sy\u2019n llawn o gerddorion yr un oedran a\u0302 chi?"}, {"text_idx": "#000009", "text": "Dwi\u2019n edrych ymlaen yn fawr iawn at chwarae gyda nhw! Mae\u2019n wych o beth bod y genhedlaeth ifanc yn gweithio gyda cherddoriaeth glasurol. Bydd yn brofiad newydd i mi fod yn cyfarwyddo hefyd, ond dwi\u2019n edrych ymlaen yn fawr!"}, {"text_idx": "#000010", "text": "Ar gyfer y rhai sydd heb eto eich gweld yn perfformio, disgrifiwch eich arddull a pha fath o gerddoriaeth rydych chi\u2019n hoffi ei chwarae."}, {"text_idx": "#000011", "text": "Dyw disgrifio\u2019ch hunan ddim yn hawdd! Dwi\u2019n hoffi sawl gwahanol arddull gerddorol, a dyna fyddwch chi\u2019n ei glywed yn ystod y daith. Byddwn yn chwarae\u2019r Concerto i\u2019r Trwmped gan Hummel, felly rhywbeth clasurol iawn, ac yn yr ail ran bydd detholiad o ddarnau sy\u2019n eitha \u2018jazzy\u2019 o bryd i\u2019w gilydd. Dwi wrth fy modd yn chwarae sawl genre ym mhob cyngerdd \u2013 mae\u2019n bleserus i\u2019r gynulleidfa, ac mae\u2019r cerddorion yn mwynhau newid o un arddull i\u2019r llall! Dyna hefyd dwi\u2019n ei wneud ar bob CD dwi\u2019n ei recordio \u2013 mae\u2019n hwyl!"}, {"text_idx": "#000012", "text": "Byddwn hefyd yn chwarae rhai trawsysgrifiadau \u2013 does dim repertoire eang ar gyfer y trwmped, felly dwi\u2019n hoffi chwarae rhai darnau lleisiol, neu ddarnau i\u2019r soddgrwth, ar y trwmped! Mae\u2019r trefniannau y byddwn yn eu chwarae wedi cael eu cyfansoddi gan gerddor Americanaidd gwych, sef Bill Elliott, yn arbennig ar fy nghyfer i! Maen nhw wedi cael eu llunio\u2019n benodol ar gyfer y trwmped a cherddorfa, sy\u2019n berffaith ar gyfer y daith hon!"}, {"text_idx": "#000013", "text": "Beth yw eich hoff ddarn yn y rhaglen, a pham?"}, {"text_idx": "#000014", "text": "Dyna\u2019r cwestiwn mwyaf anodd! Rydw i am ddweud y Concerto i\u2019r Trwmped gan Hummel, gan mai hwnnw yw prif ddarn y cyngerdd, ac mae\u2019n un o\u2019m hoff goncertos ar gyfer y trwmped. Mae e\u2019n wir yn gampwaith \u2013 bob tro dwi\u2019n ei chwarae dwi\u2019n ei ailddarganfod mewn ffordd wahanol, er fy mod wedi ei chwarae nifer fawr o weithiau. Dwi\u2019n arbennig o hoff o\u2019r ail symudiad, gan ei fod yn cynnwys cymaint o rannau rhamantus, hyfryd."}, {"text_idx": "#000017", "text": "Pan nad ydych chi\u2019n perfformio, beth arall ydych chi\u2019n hoffi ei wneud?"}, {"text_idx": "#000018", "text": "Mae bod yn gerddor yn cymryd llawer iawn o amser, ond dwi\u2019n hoffi darllen ac yn gwrando\u2019n aml ar gerddoriaeth o bob math \u2013 rhai cantorion jazz, a symffoni\u0308au Shostakovich a Mahler. Dwi hefyd yn hoffi gwahanol chwaraeon, coginio, treulio amser gyda fy nheulu, gwylio Netflix, a theithio! Gymru \u2013 rydw i ar fy ffordd!"}, {"text_idx": "#000019", "text": "Diolch i Lucienne am rannu ei stori gyda ni, a gyda\u2019r fath amrywiaeth o gerddoriaeth yn aros amdanom, ry\u2019n ni\u2019n edrych ymlaen yn eiddgar at y daith! Gallwch ein gweld y canolfannau canlynol:"}, {"text_idx": "#000022", "text": "Darganfod mwy gan Sinfonia Cymru"}, {"text_idx": "#000025", "text": "Cyfrannwch rodd nawr i roi\u2019r dechrau gorau posibl i gerddorion ifanc yn eu gyrfaoedd proffesiynol."}, {"text_idx": "#000026", "text": "Byddwn yn rhoi\u2019r wybodaeth ddiweddaraf i chi am newyddion a digwyddiadau gan Sinfonia Cymru"}]